B. Bugár, podpredseda NR SR: (2002-04-04):
Ľ. Fogaš, podpredseda vlády SR: K tretej otázke. Vážený pán poslanec, myslím si, že všetko, čo bolo potrebné na túto tému verejne oznámiť a povedať, sme už urobili. Slovenská republika je demokratickým právnym štátom a každý občan má ústavou zaručené práva a slobody a za svoje osobné rozhodnutia musí občan niesť svoju individuálnu zodpovednosť. Je principiálnou otázkou, že štát nemôže a nesmie vstupovať do slobodného rozhodnutia občana. Môže ho však usmerňovať, naznačovať mu, čo je správne, čo je nesprávne, prípadne mu ukazovať riziká. Inak by sme mohli prekročiť prijateľné hranice, ktoré sú dané rolou, úlohou štátu vo vzťahu k jednotlivým občanom. Úlohou štátu je tvorba optimálneho prostredia pre slobodné rozhodovanie sa občanov, legitímne i informačne. Čo všetko sa v týchto oblastiach už udialo, bolo, myslím si, zodpovedané aj na predchádzajúcej schôdzi. Napriek tomu mi dovoľte, aby som zopakoval alebo pripomenul opatrenia, ktoré boli vládou prijaté na riešenie problémov súvisiacich s krachom nebankových inštitúcií, pretože považujem tieto opatrenia za dôležité dôsledne realizovať. Tu, myslím si, už nie je otázka vôle pokúsiť sa nájsť riešenie, ale výkonu samotného. Predovšetkým je potrebné znížiť riziká vzniku podobných situácií, a to tým, že sa po prvé prešetria činnosti, postupy, aktivity všetkých inštitúcií, ktoré majú priamu alebo nepriamu pôsobnosť a zodpovednosť v oblastiach súvisiacich s činnosťou a podnikaním nebankových subjektov. Na tomto mieste chcem povedať, že tam bude patriť finančná polícia, vyšetrovatelia, úrad pre finančný trh, daňové úrady i prokuratúra predovšetkým z toho hľadiska, či náhodou nedošlo k zanedbaniu niektorých povinností aj na týchto úradoch. Po druhé, uskutoční sa analýza existujúcej legislatívy z hľadiska možných medzier umožňujúcich opakovanie vzniknutej situácie. Po tretie, analýza problémov v aplikačnej praxi existujúcej legislatívy, ktoré mohli prispieť k rozmachu a krachu nebankových subjektov. Pán poslanec, bolo by asi na mieste, aby sme sa spoločným úsilím pokúsili tie praktické problémy, ktoré existujú, vyjasniť, lebo sa domnievam, že práve v aplikačnej praxi môžu vznikať niektoré medzery s ohľadom na zlú aplikáciu, možno zlý výklad zákonov v niektorých prípadoch. Tam, kde to bude potrebné, vyvodíme z tejto aplikačnej praxe dôsledky v tom, že predložíme Národnej rade Slovenskej republiky návrhy na zlepšenie legislatívneho prostredia. Musím povedať, že k tomuto bude potrebná súčinnosť všetkých zložiek, ktoré sa podieľali na realizácii príslušných zákonov. Ďalej sa uskutoční dohľad na konsolidovanom základe v tých finančných skupinách, do ktorých patria také inštitúcie, nad činnosťou ktorých sa konsolidovaný dohľad zo zákona vyžaduje. Ide napríklad o tie spoločnosti, ktoré vlastnia poisťovne, či iné na základe povolenia fungujúce bankové inštitúcie tak, aby sa vedelo, takpovediac, siahnuť až na dno rôznych presunov, ktoré sa tam mohli uskutočňovať. Ďalej sa vyvodí personálna zodpovednosť v tých inštitúciách, v ktorých sa preukáže, že ich riadiaci pracovníci v rámci svojich kompetencií zanedbali svoje povinnosti, či ich dostatočne nekonali. Návrhy legislatívnych, organizačných a procesných zmien a opatrení, ktoré vyplývajú z výsledkov prešetrenia analýz v bodoch 1 až 4, vykonajú sa tak, že ich súhrnnú správu prerokuje vláda Slovenskej republiky a ja. Aj keď zastupujem premiéra, dovolím si povedať, že ich dostanete k dispozícii predovšetkým tak, aby sme s nimi vedeli spoločne nakladať. Samozrejme, praktické opatrenia sú prijaté tiež. To znamená, posilnenie vyšetrovacích tímov, vyčlenenie dostatočných prostriedkov na urýchlené a dôsledné vyšetrenie prípadnej trestnej činnosti, rovnako poskytnutie súčinnosti všetkých štátnych orgánov a inštitúcií, k tomu boli vydané pokyny a pravidelná kontrola procesu vyšetrovania zo strany príslušných štátnych orgánov, ako aj verejnosti. Chceme o všetkých týchto opatreniach verejne povedať a o nich informovať. Samozrejme, že bude potrebné v odôvodnených prípadoch postupovať v súlade so zákonom. To znamená, po vznesení obvinení zablokovať účty a majetok spoločností, prípadne aj spoločníkov a štatutárnych zástupcov. Tam ide najmä o to, aby nedochádzalo k prevodom, ktoré by mohli znamenať oslabenie tej bázy majetku, z ktorého chceme, aby boli uspokojení tí ľudia, ktorí vložili svoje peniaze. Rovnako treba zaistiť dokumentácie a doklady, znemožniť majetkové prevody. Keďže mám málo času na to, aby som vymenoval všetky, poviem ešte jeden záver. Treba preskúmať aj všetky prevody, ktoré sa uskutočnili v týchto dňoch a krátko pred krachom týchto spoločností a pokúsiť sa nájsť zákonnú oporu na to, či tam náhodou nie je dôvod na vyslovenie neplatnosti zmluvy, pretože tieto boli spravidla uzatvorené s úmyslom obísť zákon. V tom je, myslím si, základ opatrení. Verím, že keď sa vykonajú, predsa len časť tých ľudí, ktorí boli poškodení, bude uspokojená.